**PROCES- OG DESIGNREDSKABET:** Planlæg netværksarbejdets faser

**Hvad kan redskabet bruges til?**

Redskabet gør dig i stand til at bryde netværksarbejdet ned i mindre faser og lave en umiddelbar plan for hvilke kompetencer og aktører, der skal deltage hvornår, hvilke redskaber og inddragelsesformer I skal bruge, og hvor længe faserne tager tidsmæssigt.

Husk at planen hurtigt kan ændre sig, når du kommer til de forskellige faser i netværksarbejdet. Derfor skal du, som netværksarbejdet skrider frem, altid vurdere om din plan holder, eller om du skal springe tilbage til en tidligere fase, inddrage nye eller andre deltagere løbende. Brug altid netværket til at vurdere om der er nogle relevante deltagere I mangler i netværket, og om alle synes, at det fortsat er relevant, at de vedbliver med at deltage.

**Hvad skal du bruge for at arbejde med redskabet?**

* Få trykt netværksmodellen i et stort format via Sekretariat for Netværksstrukturen.
* Post-its og kuglepenne.
* Materiale i form af netværkshåndbogen, som bidrager med viden til de forskellige faser. Forløbsbeskrivelsen over netværksarbejdet og tidsomfang.
* En liste over potentielle netværksdeltagere og kompetencer
* På forhånd planlagt arbejdstid: Sørg for at planlægge flere sammenhængende arbejdstimer hvor du og din co-driver kan arbejde. Gerne en eller flere arbejdsdage.
* Et booket arbejdslokale hvor du og din co-driver kan arbejde kreativt og drøfte planlægningen.

**Hvordan bruges redskabet?**

Brug netværksmodellen. Start med fokuseringsfasen og arbejd jer igennem de forskellige faser en efter en. Brug post-its og hæng op på modellen, så du løbende kan rykke rundt, fjerne deltagere og bringe flere i spil.

**1. Trin: Hvad karakteriserer fasen?**

Sæt jer ind i fasen – hvad karakteriserer fasen, hvad bidrager fasen med?

**2. Trin: Hvilke netværksdeltagere eller kompetencer skal du have med i fasen?**

Når du har læst dig ind på, hvad der karakteriserer fasen, skal du finde ud af hvilke kompetencer du har brug for. Skal du have borgere med, fagprofessionelle, eksterne perspektiver, din referenceleder, kernedeltagere eller andre?

Lad dig ikke begrænse af, hvad der er muligt på nuværende tidspunkt. Fokuser på hvad du gerne vil opnå i netværksarbejdet. Det er detaljeret nok, hvis du kan skrive ”en medarbejder fra borgerservice, en skoleleder, en fra miljø- og teknik som arbejder med Smart City, en borger som modtager en bestemt serviceydelse, en politiker som brænder for temaet...”

Skriv de udvalgte deltagere eller kompetencer på post-its og placer dem på fasen i din printede netværks- eller innovationsmodel.

**3. Trin: Hvilke værktøjer, inddragelsesformer og redskaber er brugbare i fasen?**

Skal du afholde en workshop, hvor borgere eller fagprofessionelle kan give deres perspektiver på temaet i forbindelse med fokusering- eller opdagelsesfasen? Skal idéudviklingen kun foregå blandt netværkets kernedeltagere? Skriv på post-its hvilke inddragelsesformer og redskaber du vil bruge i de forskellige faser. Alt kan ikke planlægges på forhånd, men det er godt at have et fremadrettet syn på, hvad netværket skal indeholde. Forsøg så vidt muligt at bringe tidsperspektivet ind også – hvor lang tid skal netværksarbejdet tage i alt? Og hvor længe skal I så bruge på de enkelte faser og imellem faserne?

**4. Trin: Tag et billede eller dokumenter jeres arbejde på anden vis**

Det er vigtigt at dokumentere jeres arbejde, så I hele tiden kan bringe det i spil løbende. Du kan f.eks. tage et billede af jeres model med post-its. I kan også lave en drejebog eller plan over netværkets faser, hvem eller hvilke kompetencer der skal inddrages hvornår, hvilke inddragelsesformer og redskaber I bruger, samt hvor længe hver fase tager. Brug gerne skemaet på næste side til at nedskrive den planlagte proces.

**Skema til at nedskrive den planlagte proces**

Når du har udviklet dit netværksdesign kan du passende strukturere forløbet. Ved at gøre dette kan du skabe bedre overblik over hvem og hvornår du ønsker at inddrage forskellige aktører i netværket og samtidig gøre det lettere for dig selv løbende at revurdere og supplere dine deltagergruppe med nye deltagere. Skemaet indeholder faserne i netværksmodellen.

Brug skemaet ved at skrive netværksdeltageren i kolonnen til venstre. Herefter noterer du hvornår deltageren skal inddrages i processen. Skab endnu mere overblik for dig selv, ved også at skrive hvordan og hvilken funktion du ønsker, at aktøren udfører i den pågældende fase.

|  |  |  |  |  |  |
| --- | --- | --- | --- | --- | --- |
| **Netværksdeltager:** | **Fokusering** | **Opdagelse** | **Tematisering** | **Idégenerering og prioritering** | **Konkretisering og test** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Brug og opdater skemaet løbende i din netværksledelse, for at have overblik over processen og revurdere netværksdeltagerne efter behov. Du vil hele tiden blive skarpere på involvering og proces, jo længere du kommer i netværksarbejdet.